馮深居挽詞
作者：釋文珦
朝代：宋

paragraphs: 天地一深翁，匡廬氣所鍾。
親傳厚齋業，優得考亭宗。
勁節霜崖竹，高標雪嶠松。
滄溟含雅量，干莫避辭鋒。
元老皆知敬，憸夫獨不容。
畏塗嘗跌足，道院蹔潛縱。
冤白州麾晚，身亡奠斝重。
魂應歸帝所，人盡哭堂封。
有道存方冊，無名上景鐘。
死生今隔異，湖海昔過從。
芻束無繇致，愁凝五老峰。